钦定古今图书集成/理学汇编/经籍典/第123卷 > 朱子全书二 > 《顾命康王之诰》
## 钦定古今图书集成/理学汇编/经籍典/第123卷 > 朱子全书二 > 《顾命康王之诰》

伏生以《康王之诰》合于《顾命》。今除著序文读著，则文
势自相连接。

右语类一条

问：“康王释丧服而被衮冕，且受黄朱圭币之献。诸家
皆以为礼之变，独苏氏以为礼之失。”曰：“天子诸侯之
礼，与士庶人不同，故孟子有‘吾未之学’之语，盖谓此
类耳。如《伊训》，元祀十二月朔，亦是新丧。伊尹已奉嗣
王祇见厥祖，固不可用凶服矣。汉唐新主即位，皆行
册礼，君臣亦皆吉服，追述先帝之命，以告嗣君。”

《韩文外集》《顺宗实录》中有此事可考。

盖“《易》世传授，国之大事，当严其礼，而王侯以国为家，
虽先君之丧，犹以为己私服也。五代以来，此礼不讲，
则始终之际，殊草草矣。”

此条答潘子善

铢问：“《太保》称‘成王独言‘毕协赏罚’，何也’？”曰：“只为赏不
当功，罚不及罪，故事事差错。若‘毕协赏罚，至公至明，
何以及此’？”又问“张皇《六师》。”曰：“‘古者兵藏于农，故六军
皆寓于农。张皇六师’，则是整顿民众底意思。”

右语类一条